KIRJALLINEN KYSYMYS P-0424/03 esittäjä(t): Paulo Casaca (PSE) komissiolle. Etiopian nälänhätä.



Virallinen lehti nro 222 E , 18/09/2003 s. 0201 - 0202



KIRJALLINEN KYSYMYS P-0424/03 esittäjä(t): Paulo Casaca (PSE) komissiolle (11. helmikuuta 2003) Aihe: Etiopian nälänhätä Público-sanomalehden (6. helmikuuta 2003) mukaan arviot Etiopiaa parhaillaan koettelevan nälänhädän uhrien mahdollisesta määrästä ovat kääntymässä yhä huolestuttavampaan suuntaan. Samassa lehdessä kerrotaan, että komissio olisi päättänyt vapauttaa viisi miljoonaa euroa lisää määrärahoja helpottaakseen huolestuttavasta tilanteesta selviytymistä. Onko komissio sitä mieltä, että se vastaa asianmukaisella tavalla Etiopian tilanteen vakavuuteen? Aikooko komissio pyytää EU:n muita toimielimiä huomioimaan Etiopian tilanteen? Onko komissio sitä mieltä, että sillä on käytettävissä riittävästi varoja selvitäkseen kyseisestä tilanteesta? Poul Nielsonin komission puolesta antama vastaus (19. maaliskuuta 2003) Etiopian elintarvikekriisin uhrien määräksi on todellakin arvioitu 11,3 miljoonaa ihmistä, ja luku saattaa kasvaa vielä 3,1 miljoonalla, jos tilanne pahenee ja etenkin jos tuleva lyhyt sadekausi (huhtikuu heinäkuu) on vähäsateinen. Elintarvikeavun tarve on siten vuonna 2003 arviolta 1,44 miljoonaa tonnia. Komissio vastasi jo lokakuussa 2002 Etiopian vetoomukseen vuoden 2002 viimeisen neljänneksen tarpeiden kattamiseksi ja käytti elintarviketurvaa koskevasta budjettikohdasta 23 miljoonaa euroa noin 97 000 tonnin viljaostoihin, joista 60 000 tonnia jaettiin väestölle vuoden 2002 lopussa. Euroopan yhteisön humanitaarisen avun toimisto ECHO myönsi puolestaan marraskuussa 2002 kuivuuden uhreille 4 miljoonaa euroa käytettäväksi terveydenhuoltoon, hoitavaan ruokintaan ja vedenjakeluun. Tilanne paheni edelleen, joten komissio päätti käyttää varoja yhteisön talousarvion hätäapuvarauksesta toteuttaakseen laajamittaisen elintarvikeapuoperaation Afrikan sarvessa jo ennen kuin Etiopian hallitus ja Yhdistyneet Kansakunnat olivat joulukuussa 2002 esittäneet kansainvälisen avunpyynnön. Etiopian saaman avun määrä oli yhteensä 70 miljoonaa euroa, jolla hankittiin 260 000 tonnia elintarvikeapua jaettavaksi vuoden 2003 kuuden ensimmäisen kuukauden aikana. Tammikuussa 2003 myönnettiin näiden summien lisäksi 5 miljoonan euron arvosta elintarvikeapua (15 750 tonnia) jaettavaksi Punaisen Ristin kansainvälisen komitean (ICRC) kautta. Komissio on myöntänyt lokakuun 2002 jälkeen Etiopian väestön hyväksi yhteensä 102 miljoonaa euroa, joka vastaa yli 372 000:ta tonnia elintarvikeapua eli yli 22:ta prosenttia lokakuun 2002 ja joulukuun 2003 välisen ajan (15 kuukautta) arvioidusta kokonaistarpeesta ja kolmasosaa lokakuun 2002 ja kesäkuun 2003 välisen ajan (9 kuukautta) kokonaistarpeesta. Myönnetyt summat ovat huomattavia. Afrikan sarven ja eteläisen Afrikan tilanteesta keskusteltiin komission aloitteesta 4. helmikuuta 2003 Brysselissä pidetyssä tilapäisen komitean kokouksessa, johon osallistuivat 15 jäsenvaltion edustajat. Kokouksen tavoitteena oli vaihtaa tietoja näistä kahdesta kriisistä ja vahvistaa yhteisön ja jäsenvaltioiden välistä yhteistyötä (kahdenvälisten yhteistyötoimien kautta) näissä maissa ja erityisesti Etiopiassa esiintyviin elintarviketurvaan liittyviin ongelmiin annettavan lyhyen, keskipitkän ja pitkän tähtäimen avun alalla. Kokouksen päätelmät ja aiheeseen liittyvät asiakirjat voi tilata EuropeAid-yhteistyötoimistosta (Franck.Viault@cec.eu.int) tai kehitysyhteistyön pääosastosta (Myfanwy.Van-De-Velde@cec.eu.int). Komissio, joka myönsi vuoden 2002 lopussa varoja vuoden 2002 talousarvion hätäapuvarauksesta sekä vuoden 2003 talousarvion elintarviketurvaa koskevasta budjettikohdasta, sitoi näin jo hyvin varhaisessa vaiheessa suuria summia vastatakseen Etiopiaa kohdanneeseen kriisiin. Maan elintarvikeavun tarpeen arvioidaan olevan nyt katettu vuoden 2003 ensimmäisen puoliskon osalta tämän avustuksen (275 000 tonnia yhteisöltä vuodeksi 2003) ja lisäksi erityisesti Yhdysvaltojen (262 000 tonnia) ja Yhdistyneen kuningaskunnan (70 000) avustusten ansiosta. Komissio on varannut vuoden jälkimmäistä puoliskoa varten vielä 20 miljoonaa euroa elintarvikeaputoimiin, jotka toteutetaan Etiopiassa Maailman elintarvikeohjelman, kansalaisjärjestöjen ja ICRC:n kautta. Jos väestön ravintotilanne heikkenee vielä, myös ECHO voi myöntää lisäapua. Jos kuivuus jatkuu Etiopiassa vuonna 2003 ja jos muiden avunantajien apu ei riitä, voidaan harkita myös vuoden 2003 talousarvion hätäapuvarauksen käyttämistä humanitaarisiin toimiin ja elintarvikeapuoperaatioihin. Lyhyen aikavälin tarpeisiin vastaaminen ei kuitenkaan saa talousarvion osalta vaarantaa komission Etiopiassa keskipitkällä ja pitkällä aikavälillä toteuttamia elintarviketurvaan liittyviä toimia: komissio toteuttaa parhaillaan ohjelmia ja hankkeita, joille on myönnetty 60 miljoonan euron määrärahat elintarviketurvaa koskevasta budjettikohdasta ja 54 miljoonaa euroa yhdeksännestä Euroopan kehitysrahastosta (EKR), sillä elintarviketurva on ensisijaisessa asemassa näiden maiden kanssa tehtävässä yhteistyössä.